Henriette Kjær (KF), 2008-11-18:
I det nyhedsbrev, vi modtager fra Movia, kunne vi i det seneste læse, at bustrafikken i hovedstadsområdet er steget hele 3,3 pct. fra september 2007 til september 2008
, og da der åbenbart er særlig mange mennesker, der har kørt med bus i netop september måned, er den samlede stigning for hele året kun 2,3 pct.
Men der er en klar stigning, og det er jo ubetinget positivt, og det viser sig, at der er potentiale for fremgang i busdriften.
Jeg skal ikke kunne sige, hvad årsagen til stigningen skyldes, men det kunne jo tænkes, at det havde noget at gøre med, at bl.a. rute 150S har fået trådløst internet og særligt uddannede chauffører, der er serviceminded og dermed tiltrækker flere kunder.
Vi Konservative tror nemlig på, at hvis man gør et produkt attraktivt, vil der også komme flere passagerer til det.
Bussen er jo et fantastisk godt transportmiddel.
Man kan ofte komme fra dør til dør ved at bruge bussen modsat f.eks. nærbanen eller S-tog, der af naturlige årsager ikke stopper lige uden for folks hoveddør.
Derfor burde de regionale trafikselskaber også kunne få en god busdrift sat i værk.
Men der er mange udfordringer at arbejde med.
Efter at mange af de kommunale trafikselskaber er blevet lagt ind under de nye regionale trafikselskaber, skal man naturligvis finde sine egne ben at stå på og se, hvordan man kan drive både administration og busdrift mest effektivt.
Der er f.eks. potentiale i at tænke de blå rutebiler ind i de gule bybussers ruter, der er potentiale i at gå i dialog med uddannelsesinstitutionerne og virksomhederne i lokalområdet for at finde ud af, hvornår behovet for kørsel er til stede.
Der er mange andre ting, man kan gøre i trafikselskaberne, som vil gøre busdriften mere fleksibel og mere rentabel.
Det er altid svært at få en ny, stor organisation til at fungere, og de nye trafikselskaber er nye, store organisationer med mange interessenter.
Samtidig med at de har skullet etablere sig, har de skullet kæmpe med vigende passagertal.
Det skyldes i høj grad, at vi har oplevet velstand og fremgang i samfundet og mange har anskaffet sig en bil eller endda bil nummer to, og det er klart, at det kan mærkes nogle steder på passagersiden.
Derudover har vi det sidste års tid set voldsomme prisstigninger på olie, der naturligvis har øget udgifterne for trafikselskaberne.
Nu er oliepriserne så heldigvis kraftigt faldende igen, og det vil give trafikselskaberne mere luft i økonomien.
Forespørgslen her er jo rejst, fordi vi over det sidste halve år har hørt om problemer inden for busdriften i kommunerne og i regionerne.
De mangler penge til busdriften og vil gerne have, at staten træder til.
Først mente de, der var behov for ca. 300 mio. kr., så blev det imidlertid hurtigt til 500 mio. kr., og vi ventede så spændt på næste vurdering.
Den kom så her - dateret den 14. november - til at være 277 mio. kr.
Her må jeg altså sige, at det kan vi Konservative ikke honorere.
Vi ser sådan på det, at naturligvis har staten ansvaret for den kollektive trafik, der hører under staten, altså skinnenettet, signalerne, statsvejene, DSB og alt det, der har med landstrafikken at gøre, men den kommunale og regionale bustrafik er og bliver et kommunalt ansvar.
Kommuner og regioner får penge over bloktilskuddet, og det er en opgave, de selv har sagt ja til at løse.
Alt andet ville også være meget underligt.
Jeg har svært ved at se for mig, at vi i Folketingets Trafikudvalg skulle have deputationer fra Odense, Hobro eller Slagelse inde og beklage sig over vinterkøreplanerne.
Det kræver naturligvis lokalt kendskab, når man skal tilrettelægge lokal busdrift.
Jeg mener heller ikke, at vi skal udskrive en blankocheck til trafikselskaberne på 300 mio. kr. eller 500 mio. kr., som de beder om.
Vi har jo absolut ingen indflydelse på, hvordan pengene vil blive brugt, og jeg vil da mene, at det er spild af skatteydernes penge, hvis de bliver brugt til at opretholde en alt for stor administration eller til ruter i yderdistrikterne, der ganske enkelt ikke kan bære rutekørsel flere gange daglig, og hvor det faktisk ville være billigere at sende en taxa.
Vi Konservative mener derfor, at trafikselskaberne skal bruge tid på at rationalisere busdriften og bl.a. se på Helsingborg, der har haft stor succes med at lokke nye passagerer til.
Vi er også parate til at ændre i konstruktionen af de nye trafikselskaber, hvis de har vist sig for tunge eller udynamiske i forhold til at løse den opgave, de er blevet sat til.
Men vi er ikke parate til at komme med penge eller til at gøre dem statslige.